Shavkat Mirziyoyev va Gurbanguli Berdimuhamedov Afg‘oniston chegaraoldi hududlaridagi vaziyatning rivojlanishini muhokama qildi

O‘zbekiston Prezidenti Shavkat Mirziyoyev 29-iyun kuni Turkmaniston prezidenti Gurbanguli Berdimuhamedov bilan telefon orqali muloqot qildi. Prezident matbuot xizmatining xabar berishcha, davlat rahbari Berdimuhamedovni tavallud kuni bilan samimiy tabriklab, unga mustahkam sog‘liq, baxt-saodat va katta muvaffaqiyatlar, birodar Turkmaniston xalqiga tinchlik-osoyishtalik va ravnaq tiladi.
Suhbatda, shuningdek, ikki tomonlama va mintaqaviy hamkorlikning dolzarb masalalari ko‘rib chiqilgan.
Oliy darajadagi muntazam va sermahsul muloqotlar tufayli O‘zbekiston va Turkmaniston o‘rtasidagi do‘stlik, yaxshi qo‘shnichilik va strategik sheriklik munosabatlari izchil mustahkamlanib borayotgani katta mamnuniyat bilan qayd etilgan.
O‘zaro savdo hajmini oshirish, sanoat, energetika, qishloq xo‘jaligi, transport va boshqa tarmoqlarda kooperatsiyani kengaytirish, madaniy-gumanitar almashinuvni faollashtirish borasida birgalikdagi sa’y-harakatlarni davom ettirish muhim ekani ta’kidlandi. Hamkorlik bo‘yicha yangi loyihalarni ilgari surishda hukumatlararo komissiya alohida o‘rin tutishi qayd etildi.
Prezidentlar 2021-yilda Turkmanistonda Markaziy Osiyo davlatlari rahbarlarining navbatdagi maslahat uchrashuvini tashkil etish masalalariga alohida to‘xtaldi. Bo‘lajak ko‘p tomonlama tadbir dasturini puxta tayyorlashga kelishib olindi. O‘zbekiston Prezidenti matbuot kotibi Sherzod Asadov Markaziy Osiyo davlatlari rahbarlarining maslahat uchrashuvi yuzma-yuz ko‘rinishda o‘tkazilishini, onlayn format ko‘zda tutilmaganini aytgandi.
Xabarda aytilishicha, prezidentlar xalqaro kun tartibi yuzasidan ham fikr almashib, Afg‘onistondagi, jumladan, ushbu mamlakat shimoliy chegaraoldi hududlaridagi harbiy-siyosiy vaziyatning rivojlanishini ham muhokama qildi.